**Kirjasto kaikille -projekti tuo äänikirjat lähikirjastoon**

15.9.2014

”Jokainen kirjojen ystävä voi kuvitella, millainen elämä olisi ollut ilman kirjallisuutta – jos ei olisi ollut mahdollisuutta kokea sanan, tarinan ja tiedon upeaa maailmaa. Kirjallisuus on osa kulttuurista pääomaamme, uusien mahdollisuuksien ja elämysten ovi, jonka tulee olla yhtäläisesti auki jokaiselle. Kirjasto kuuluu kaikille – siksi kirjan monimuotoistumisen kuten äänikirjojen lainattavuuden tukeminen on ensiarvoisen tärkeää.”

Näin toteaa presidentin puoliso Jenni Haukio, joka toimii Kirjasto kaikille -projektin suojelijana. Kirjasto kaikille -projektissa valtion erikoiskirjasto Celia ja pilottikirjastoina toimivat yleiset kirjastot parantavat äänikirjojen tarjontaa niille, joille tavallinen painettu kirja ei jostain syystä sovi. Pohjoismaisen arvion mukaan väestöstä vähintään 5 %:lla on jokin painetun kirjan lukemista vaikeuttava syy, esimerkiksi näön ongelmia tai lukivaikeus. Ainakin 250 000 suomalaista voisi siis hyötyä Celian tuottamista äänikirjoista.

Kirjasto kaikille -projektin myötä lähikirjastojen äänikirjavalikoima laajenee merkittävästi, kun lähikirjastot saavat asiakkaidensa käyttöön Celian tuottamat äänikirjat - jo yli 40 000 eri kirjaa. Palvelu myös tuodaan lähemmäksi käyttäjää, kun lähikirjaston henkilökunta opastaa asiakkaita äänikirjojen käyttöön.

”Kohtaamme lukemisesteisiä asiakkaita omassa työssämme usein”, kertoo osastonjohtaja Ulla-Maija Vanha-aho Hervannan kirjastosta, joka on yksi projektin pilottikirjastoista. ”Kirjasto on tarkoitettu kaikille: jokaisella on oikeus tietoon, sivistykseen ja virkistykseen. Projektin myötä tarjonta laajenee ja saamme lisää uusia asiakkaita. Kirjastolaisten ammattitaito tulee kaikkien kaupunkilaisten hyväksi, ja kirjaston palvelut tulevat samalla laajemmin tutuiksi. Nyt voimme palvella paljon paremmin lukemisesteisiä asiakkaita”, Vanha-aho iloitsee.

Kirjasto kaikille -projektissa kehitettävällä palvelulla vastataan tulevaisuuden haasteisiin koko maassa. Väestön ikääntyminen ja lisääntyvät näön ja liikkumisen ongelmat kasvattavat äänikirjojen kysyntää. Toinen kasvava käyttäjäryhmä ovat lapset ja nuoret, joilla on luki- tai oppimisvaikeuksia. Projektissa on mukana noin 40 yleistä kirjastoa ympäri Suomen, ja lokakuussa 2015 päättyvän projektin jälkeen toimintamalli on tarkoitus levittää myös muihin kirjastoihin. Lista projektissa mukana olevista kirjastoista löytyy sivulta [www.kirjastokaikille.fi](http://www.kirjastokaikille.fi).

**Lisätietoa:**

[www.kirjastokaikille.fi](http://www.kirjastokaikille.fi)

www.celia.fi

Rauha Maarno, projektipäällikkö

Celia-kirjasto

rauha.maarno@celia.fi

p. 040 6476 582